Regionsudvalgets resolution om støtte til lokale folkevalgte, som er udsat for angreb og trusler i Baskerlandet

(2003/C 244/12)

REGIONSUDVALGET HAR ud fra følgende betragtninger -

A. Regionsudvalget er det europæiske organ, som repræsenterer lokale og regionale myndigheder, og som i den egenskab udgør en privilegeret observationspost for lokalt demokrati i Den Europæiske Union.

B. Den Europæiske Union bygger på udelelige og universelle værdier vedrørende menneskelig værdighed, frihed, lighed og solidaritet og medvirker til at bevare og udvikle disse fælles værdier under respekt for de europæiske folkeslags forskelligartede kulturer og traditioner såvel som for medlemsstaternes nationale identitet og deres organisering af de offentlige myndigheder på nationalt, regionalt og lokalt plan.

C. Ytringsfriheden, som kommer til udtryk i forskellige opfattelser, kulturer, trosretninger og måder at leve på, er grundlaget for et åbent samfund.

D. De principper om demokrati og retsstat, som EU bygger på, trues af voldelige, planlagte, systematiske og selektive terroranslag udført af ETA og beslægtede organisationer mod lokale folkevalgte i Baskerlandet og Navarra; en lang række kommunalrådsmedlemmer fra Folkepartiet og Socialistpartiet er blevet myrdet i de seneste år i disse regioner og i hele Spanien; snesevis af baskiske kommunalrådsmedlemmer er trådt tilbage, og et kommunalråd er sågar blevet opløst. Politieskorter er til stadighed nødt til at sikre den personlige beskyttelse af hundredvis af lokale baskiske folkevalgte.

E. De demokratiske partier, som åbent bekæmper ethvert forsøg på at bremse udviklingen af de fælles værdier - menneskelig værdighed, frihed, lighed og solidaritet - støder på store vanskeligheder, når de skal opstille valglister til lokalvalg i Baskerlandet (og er nødt til at ty til partifæller fra andre spanske regioner); det er nødvendigt, at beskytte disse partiers hovedsæder og deres valgmøder udsættes for erklærede terrortrusler.

F. Flere spanske love (valglove, lokallove osv.) har måttet ændres for at beskytte kommunalrådsmedlemmerne; regeringerne og partierne er nødt til at udfolde ihærdige bestræbelser for at sikre de lokale folkevalgtes beskyttelse, og offentligheden i Spanien nærer stadig større tvivl om legitimiteten af de kommende lokalvalg, som skal afholdes under disse vilkår.

G. Terrororganisationen ETA søger gennem blodige angreb på lokale folkevalgte at ramme det svageste led i kæden af spanske folkevalgte politikere med det sigte at hindre de demokratiske partiers ret til repræsentation og derved fordreje valgresultater.

H. Disse terrorangreb begrænser stemme- og valgretten ved kommunalvalg og dermed borgernes ytringsmuligheder og deltagelse i politik, som udgør grundlaget for de offentlige instansers myndighed -

på sin 49. plenarforsamling (mødet den 10. april 2003) med et flertal af stemmer for og 8 stemmer hverken for eller imod vedtaget følgende resolution.

Regionsudvalget

1. tager endnu en gang kategorisk afstand fra enhver form for vold og fordømmer på det kraftigste ethvert attentat eller enhver terrortrussel i almindelighed, og især anslag og trusler fra ETA rettet mod baskiske kommunalrådsmedlemmer,

2. udtrykker på vegne af lokale og regionale politikere i hele Europa sin medfølelse og solidaritet med familierne til de mange ofre,

3. udtrykker sin mest oprigtige og broderlige støtte til samtlige kommunalrådsmedlemmer, som har været udsat for attentater og trusler, og opfordrer dem til at fortsætte deres demokratiske virke og til at værne om demokrati, frihed og retsstat til trods for de forfærdelige vilkår, under hvilke de er nødt til at udøve deres mest legitime rettigheder,

4. giver endvidere udtryk for sin støtte til og solidaritet med de spanske myndigheder, de demokratiske politiske partier og de kandidater, som stiller op til de næste valg, under dette uacceptable terrorpres,

5. håber, at politisamarbejdet og det retlige samarbejde mellem medlemsstaterne vil blive styrket, så det lykkes at udrydde enhver form for terrorisme i EU,

6. fordømmer alle, der deltager i disse kriminelle handlinger, tillader, at de finder sted, opfordrer til dem, støtter dem eller udfører dem, og fordømmer ethvert forsøg på at udnytte denne situation til at opnå politiske fordele,

7. pålægger sin formand at overbringe denne resolution til Europa-Kommissionen, Rådet, Europa-Parlamentet og den spanske og baskiske regering

Bruxelles, den 10. april 2003.

Albert Bore

Formand for

Regionsudvalget